Mägi-lipphernes

Mägi-lipphernes (Oxytropis campestris) on liblikõieliste sugukonda kuuluv mitmeaastane õistaim.

Ta on Eestis arvatud I kaitsekategooriasse (2012).

Süstemaatika 
Euroopas kasvab mägi-lippherne kaks alamliiki:
Mägi-lipphernes (Oxytropis campestris subsp. campestris) – ehk tüüpalamliik on levinud Lõuna-Rootsis (arvukalt Ölandil), Šotimaal, Püreneedes, Alpides (sage, kasvab kuni lumepiirini 3000 m kõrgusel), Balkani maade lääneosas kuni Põhja-Makedoonia ja Karpaatideni.
Põhja-lipphernes (Oxytropis campestris subsp. sordida) – kasvab Norras Finnmargis, Soomes, Euraasia arktilises ja lähisarktilises vööndis kuni Taimõri poolsaareni.

Põhja-Ameerikas on esindatud veel mitu alamliiki ja teisendit:
Oxytropis varians (Rydb.) K.Schum.
Oxytropis monticola Gray subsp. monticola (sünonüümid: Oxytropis campestris subsp. gracilis (A.Nels.) Hultén, Oxytropis campestris var. cervinus (Greene) Boivin)
Oxytropis monticola subsp. dispar (A.Nels.) Elisens & Packer
Oxytropis cusickii Greenm.
Oxytropis columbiana H. St. John
Oxytropis jordalii A.E.Porsild subsp. jordalii (sünonüüm Oxytropis campestris (L.) DC. var. jordalii (Porsild) Welsh)
Oxytropis jordalii A.E.Porsild subsp. davisii (S.L.Welsh) Elisens & Packer (sünonüüm Oxytropis campestris (L.) DC. var. davisii S.L.Welsh)

Botaanilised tunnused 
Taim kasvab tavaliselt 10–30 cm kõrguseks. Lehed on juurmised ning need koosnevad 8–15 paarist süstjatest lehekestest, mis on noorelt karvased ja hiljem paljad. Abilehed on rootsuga kokku kasvanud. Õied on kollakad ning need paiknevad nutitaolises kobaras. Viljaks on lühkeste karvadega kaetud kaun, milles arenevad pruunikad kõva kestaga seemned.

Mägi-lipphernes Eestis 
Eestis kasvab mägi-lippherne tüüpalamliik teadaolevalt vaid ühes leiukohas, mis asub Harjumaal Põhja-Kõrvemaa looduskaitsealal. Varem on mägi-lipphernest leitud ka Põlvamaalt Leevi küla lähedalt, aga nüüdseks on ta sealt kadunud.

1950. aastatest kuni 2000. aastate alguseni arvati ekslikult, et Eestis kasvab alamliik põhja-lipphernes.

Teda leidub kuivadel nõlvadel, sihtidel. Õitseb mai lõpus ja juuni alguses. Arvukus on ligikaudu 500 isendit (2017. aasta seisuga). Mägi-lippherne populatsioon on meil geneetiliselt väga varieeruv, kuid seemnete idanevus on ikkagi väike (ligi 12%).

Vaata ka 
Karvane lipphernes

Viited

Välislingid 
 

Liblikõielised
Eesti oalaadsed
I kaitsekategooria taimeliigid